钦定古今图书集成/明伦汇编/氏族典/第541卷 > 《廖用贤尚友录》 > 席豫
## 钦定古今图书集成/明伦汇编/氏族典/第541卷 > 《廖用贤尚友录》 > 席豫

按《唐书席豫传》，“豫字建侯，襄州襄阳人，后周昌州刺
史固七世孙，后徙河南。长安中，举学兼流略，词擅文
场科，擢上第，时年十六，以父丧罢。复举手笔俊拔科
中之，补襄邑尉。奏事阙下，会节愍太子难，乃上疏请
立皇太子，语深切。为阳翟尉。开元初，迁监察御史，出
为乐寿令，授大理丞，迁考功员外郎，进绌清明，为中”
书舍人，出为郑州刺史，拜吏部侍郎。典选六年，拔寒
远士，多至台阁，当时推知人。天宝六载，进礼部尚书，
累封襄阳县子。豫清直亡欲，当官不为势权所撼。性
谨畏。卒，年六十九，谥曰“文。”弟晋，亦以文名当时。